स्तोत्राणि

भारतीपञ्चकम्  
 ( मातरं त्वां श्रियं भारतीं भावये )

वेदशास्त्रान्वयीं गानछन्दोमयीं,

चन्द्रमोभान्वयीं सूर्यतेजोमयीम् ।

दृङ्मयीं वाङ्मयीं देववन्द्यां सदा, 

मातरं त्वां श्रियं भारतीं भावये ॥ १.॥

भुक्तिमुक्तिप्रदां शक्तिभक्तिप्रदां, 

दैवदां नाददां सारदां शारदाम् | 

गीतिदीप्तिप्रदां भावतीं पावनीं, 

मातरं त्वां श्रियं भारतीं भावये ।।२.॥

सुस्मितां शुभ्रहंसाधिरूढां शुभां, 

संस्कृतां शुभ्रकर्पूरकुन्दप्रभाम् । 

सुन्दरीं शुभ्रशीतांशुखण्डोज्वलां, 

मातरं त्वां श्रियं भारतीं भावये ॥३.॥

शुभ्रवस्त्रान्वितां शुभ्रपद्मासनां, 

पद्यगद्यात्मिकां कीर्तितां स्रग्विणीम् । 

शम्भुना केन कृष्णेन सम्पूजितां, 

मातरं त्वां श्रियं भारतीं भावये ॥ ४.॥

वागधिष्ठातृदेवीं वसन्तप्रियां, 

ग्रन्थबीजस्वरूपां विभां निर्मलाम् ।

अन्धकारान्वितान्न: परिष्कुर्वतीं, 

मातरं त्वां श्रियं भारतीं भावये ॥५.॥

 ✍️ डॉ. नरेन्द्रमहर्षिः 
 प्राध्यापकः (व्याकरणशास्त्रम्) ,राजस्थानम्